บอร์ด TLUXE ไฟเขียวลุยโรงไฟฟ้าพลังงานลมในญี่ปุ่น 20 ยูนิต มูลค่า 221.06 ลบ.
บอร์ด TLUXE ไฟเขียวลุยโรงไฟฟ้าพลังงานลมในญี่ปุ่น จำนวน 20 ยูนิต มูลค่า 221.06 ลบ. ดันกำลังผลิตรวม531.7 KW
26 ม.ค. 2561

บริษัท ไทยลักซ์ เอ็นเตอร์ไพรส์ จำกัด (มหาชน) หรือ TLUXE ระบุว่า ที่ประชุมคณะกรรมการบริษัทเมื่อวานนี้ (25 ม.ค.) อนุมัติเข้าทำรายการลงทุนในโครงการโรงไฟฟ้าพลังงานลม ที่เมืองอาโอโมริ (Aomori) ประเทศญี่ปุ่น จำนวน 20 ยูนิต มูลค่ารวม 757.50 ล้านเยน หรือประมาณ 221.06 ล้านบาท โดยคาดว่าจะมีการทำสัญญาประมาณเดือนก.พ.61
โดยหลังจากการลงทุนโครงการโรงไฟฟ้าพลังงานลม เพิ่มอีก 20 ยูนิตในครั้งนี้แล้ว เมื่อรวมกับ 7 ยูนิต ก่อนหน้านี้แล้วบริษัทจะมีโครงการโรงไฟฟ้าพลังงานลมทั้งสิ้น 27 ยูนิต มีกำลังการผลิตไฟฟ้ารวมทั้งหมด 531.7 กิโลวัตต์ (KW) หรือเทียบเท่า 0.5317 เมกะวัตต์ (MW)
ทั้งนี้ การลงทุนโรงไฟฟ้าจำนวน 20 ยูนิตดังกล่าว มีกำลังการผลิตรวมต่อยูนิต 19.70 KW ตั้งอยู่ที่ Ohma-chou เมืองอาโอโมริ โดยมีบริษัท โทโฮคุ จำกัด (Tohoku) เป็นผู้รับซื้อไฟฟ้า มีสัญญาซื้อไฟฟ้า 20 ปี อัตราการรับซื้อไฟฟ้าไม่รวมภาษี  55 เยน/หน่วย โดยคาดว่าจะทยอยจำหน่ายไฟฟ้าเชิงพาณิชย์ (COD) ในเดือนเม.ย.-พ.ค.61 ซึ่งจะทำให้บริษัทสามารถรับรู้รายได้เข้ามาทันที
สำหรับแหล่งที่มาของเงินลงทุน จะมาจากกระแสเงินสดของบริษัท โดยบริษัทจะจ่ายเงินเป็นงวดงานจนถึงเดือนพ.ค.61 ซึ่งการลงทุนในครั้งนี้ จะเป็นการขยายธุรกิจเพื่อการเติบโตอย่างมั่นคงและเพิ่มความมั่นคงของรายได้ อีกทั้งยังเป็นการลดความเสี่ยงจากการพึ่งพารายได้จากการประกอบธุรกิจผลิตและจำหน่ายอาหารสัตว์น้ำเพียงอย่างเดียว
 
 